На основу члана 195. став 1. Закона о Војсци Србије („Службеник гласник РС” бр. 116/07, 88/09, 101/10 – др. закон, 10/15, 88/15 – УС, 36/18, 94/19 и 74/21 – УС) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

У Р Е Д Б У

О ТРАНСФОРМАЦИЈИ ВОЈНИХ УСТАНОВА

Члан 1.

Овом уредбом уређују се услови, начин и поступак трансформације војних установа које обављају производну и услужну делатност, односно послују по принципу стицања и расподеле добити (у даљем тексту: постојеће војне установе) у којима се обављају послови логистичке подршке Војске Србије и други послови за потребе Министарства одбране и Војске Србије и права и обавезе цивилних лица на служби у Војсци Србије запослених у тим установама до завршетка трансформације.

Члан 2.

Постојеће војне установе могу се трансформисати у:

1) војне установе које су организационо и функционално везане за Министарство одбране које немају статус правног лица, односно које послују по прописима који се примењују на буџетске кориснике;

2) једночлана привредна друштва чији оснивач је Република Србија.

Постојеће војне установе, приликом реализације поступка трансформације у једну од правних форми из става 1. овог члана, могу бити и расформиране, преформиране, а могу бити формиране и нове војне установе или једночлана привредна друштва од постојећих војних установа.

Члан 3.

Постојеће војне установе могу се трансформисати у војне установе из члана 2. став 1. тачка 1) ове уредбе, ако обављају послове за потребе логистичке подршке Војске Србије у складу са законом којим се уређује одбрана.

Делокруг и организациону структуру војних установа из члана 2. став 1. тачка 1) ове уредбе, уредиће министар одбране.

Члан 4.

Постојеће војне установе могу се трансформисати у једночлана привредна друштва из члана 2. став 1. тачка 2) ове уредбе, ако обављају привредну делатност и ако могу самостално пословати на тржишту ради стицања добити.

Једночлана привредна друштва из члана 2. став 1. тачка 2) ове уредбе, на предлог министра одбране, оснива Влада у складу са законом којим се уређују привредна друштва.

Члан 5.

Постојеће војне установе извршиће попис имовине коју користе и саставиће завршни рачун, у складу са законом, до завршетка процеса трансформације.

Имовина постојећих војних установа je својинa Републике Србије, а Влада може одлуком ту имовину дати на коришћење једночланим привредним друштвима или уложити у капитал једночланих привредних друштава из члана 2. став 1. тачка 2) ове уредбе.

Новоформиране војне установе и једночлана привредна друштва су правни следбеници постојећих војних установа.

Члан 6.

Министар одбране доноси смернице за анализу стања, будућих потреба и перспективе развоја војних установа, а у циљу њихове транформације.

Организационе целине Министарства одбране за које су постојеће војне установе организационо и функционално везане, припремиће и доставиће министру одбране предлог програма трансформације тих војних установа.

Министар одбране, на основу предлога програма трансформације из става 2. овог члана, предлаже Влади трансформацију постојеће војне установе у једну од правних форми из члана 2. ове уредбе.

За потребе трансформације војних установа обезбедиће се посебна новчана средства на разделу Министарства одбране.

Члан 7.

Дуговања постојећих војних установа, које спроводе поступак трансформације у складу са одредбама члана 2. ове уредбе, а која до дана трансформације настану на име неисплаћених зарада и припадајућих накнада запосленим у тим установама, пореза и доприноса, као и дуговања тих установа према трећим лицима измириће постојеће војне установе из средстава које ће за те намене планирати и обезбедити Министарство одбране, до завршетка поступка трансформације.

Потраживања постојећих војних установа, које спроводе поступак трансформације у складу са одредбама члана 2. ове уредбе, према трећим лицима и обавезе које произилазе из њих, преузима новоформирана војна установа или привредно друштво.

Члан 8.

Цивилна лица на служби у Војсци Србије запослена у постојећим војним установама, после извршене трансформације тих установа у војне установе из члана 2. став 1. тачка 1) ове уредбе примају се у својству војних службеника или војних намештеника у складу са законом којим се уређује Војска Србије и распоређују на одговарајуће радно место у новоформираним војним установама или у Војсци Србије.

Цивилним лицима на служби у Војсци Србије запосленим у постојећим војним установама, која после извршене трансформације тих установа у војне установе из члана 2. став 1. тачка 1) ове уредбе не буду примљена и распоређена на одговарајућа радна места у складу са ставом 1. овог члана, престаје служба у Војсци Србије.

Лица из става 2. овог члана имају право на отпремнину у складу са законом којим се уређује Војска Србије.

Цивилна лица запослена у постојећим војним установама, а које буду трансформисане у једночлана привредна друштва из члана 2. став 1. тачка 2) ове уредбе, закључиће с тим привредним друштвом уговор о раду у складу са општим прописима о раду, од када остварују права и обавезе из радног односа у складу са законом којим се уређује рад.

Цивилним лицима која одбију распоређивање на одговарајуће радно место из става 1. овог члана или закључење уговора о раду из става 4. овог члана, престаје радни однос без права на једнократну отпремнину која, у складу са законом којим се уређује Војска Србије, припада запосленима којима је радни однос престао као вишку запослених.

Право на отпремнину у складу са законом којим се уређује Војска Србије имају цивилна лица на служби у Војсци Србије запослена у постојећим војним установама, којима се у поступку трансформације укидају радна места на која су распоређена или се смањује број извршилаца на једном радном месту.

Члан 9.

Цивилна лица запослена у постојећим војним установама до завршетка трансформације тих установа остварују права и обавезе из радног односа у складу са законом којим се уређује Војска Србије, а права на исплату плате, накнада и других примања, као и стамбено обезбеђење остварују у складу са прописима којима се уређује пословање тих установа.

Члан 10.

Трансформација војних установа окончаће се у складу са одредбама ове уредбе најкасније до 31. децембра 2025. године, а у складу са динамиком обезбеђења новчаних средстава за ту намену.

Члан 11.

Даном ступања на снагу ове уредбе престаје да важи Уредба о трансформацији војних установа које обављају производну и услужну делатност по принципу стицања и расподеле добити и о правима и обавезама цивилних лица на служби у Војсци Србије запослених у тим установама („Службеник гласник РС”, бр. 58/08, 94/09 и 10/13).

Члан 12.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-10343/2023-1

У Београду, 30. октобра 2023. године

В Л А Д А

|  |  |
| --- | --- |
|  | ПРЕДСЕДНИК  Ана Брнабић |